DA Den Europæiske Unions Tidende CE 78/894

(2004/C 78 E/0945)

SKRIFTLIG FORESPØRGSEL P-4022/03

af Christos Folias (PPE-DE) til Kommissionen

(22. december 2003)

Om: Sammenlignende data inden for olivenoliesektoren

Kan Kommissionen oplyse, om den råder over sammenlignende data og hvilke, hvad angår resultaterne af den kontrol, som dens tjenestegrene i de sidste fem år har foretaget i de olivenproducerende lande inden for rammerne af de årlige økonomiske korrektioner i olivenoliesektoren? Er der iværksat sanktioner på grundlag af resultaterne af disse kontrolundersøgelser i de enkelte olivenproducerende medlemslande, og i bekræftende fald hvilke?

Svar afgivet på Kommissionens vegne af Franz Fischler

(26. januar 2004)

Udgifterne til den fælles markedsordning for olivenolie indgår i de udgifter, der afholdes af Den Europæiske Udviklings- og Garantifond for Landbruget (EUGFL). Kommissionen fører kontrol med disse udgifter i forbindelse med regnskabsafslutningen (1).

På grundlag af regnskabsafslutningsproceduren vedtager Kommissionen særskilte beslutninger, såkaldte ad hoc-beslutninger, der har til formål at udelukke udgifter, hvis en medlemsstat ikke med rimelig sikkerhed kan dokumentere over for Kommissionen at have anvendt effektive forvaltnings- og kontrolprocedurer for at efterprøve, om støtteordningen er lovlig og korrekt.

Når det gælder støtte til olivenolieproduktionen, er der i de seneste år blevet anvendt finansielle korrektioner over for flere medlemsstater. Der er blevet anvendt korrektioner som en fast procentdel af de samlede udgifter til støtteordningen pr. regnskabsår.

For regnskabsåret 1998 og 1999 blev udgifterne korrigeret for Grækenland og Spanien med 5 % (2) og for Italien med 2 % (3). Der blev ikke foretaget nogen korrektioner for Portugal og Frankrig.

For regnskabsåret 2000 blev udgifterne for Grækenland igen korrigeret med 5 % og for Italien med 2 % (4). For Spaniens vedkommende er regnskabsafslutningen endnu ikke tilendebragt for dette regnskabsår. Der blev ikke fortaget nogen korrektioner for Frankrig og Portugal.

De finansielle virkninger af disse korrektioner kan sammenfattes således:

(i mio. EUR) 1998 1999 2000 Grækenland 50,8 21,0 24,1 Spanien 48,5 45,5 N/A Italien 9,1 12,5 13,0

For regnskabsåret 2001 til 2003 er regnskabsafslutningen endnu ikke tilendebragt for de berørte medlemsstater, og der vil blive foretaget de fornødne finansielle korrektioner, når tiden er inde.

(1) Rådets forordning (EF) nr. 1258/1999 af 17. maj 1999 om finansiering af den fælles landbrugspolitik, EFT L 160 af 26.6.1999.

(2) Kommissionens beslutning 2001/557/EF af 11. juli 2001 om at udelukke visse udgifter, som medlemsstaterne har afholdt for Den Europæiske Udviklings- og Garantifond for Landbruget (EUGFL), Garantisektionen, fra EF-finansiering, EFT L 200 af 25.7.2001 og Kommissionens beslutning 2003/536/EF af 22. juli 2003 om at udelukke visse udgifter, som medlemsstaterne har afholdt for Den Europæiske Udviklings- og Garantifond for Landbruget (EUGFL), Garantisektionen, fra EF-finansiering (Grækenland), EUT L 184 af 23.7.2003 og Kommissionens beslutning 2001/137/EF af 5. februar 2001 om at udelukke visse udgifter, som medlemsstaterne har afholdt for Den Europæiske Udviklings- og Garantifond for Landbruget (EUGFL), Garantisektionen, fra EF-finansiering, EFT L 50 af 21.2.2001 og Kommissionens beslutning 2002/881/EF af 5. november 2002 om at udelukke visse udgifter, som medlemsstaterne har afholdt for Den Europæiske Udviklings- og Garantifond for Landbruget (EUGFL), Garantisektionen, fra EF-finansiering, EFT L 306 af 8.11.2002 (Spanien).

(3) Kommissionens beslutning 2002/523/EF af 28. juni 2002 om at udelukke visse udgifter, som medlemsstaterne har afholdt for Den Europæiske Udviklings- og Garantifond for Landbruget (EUGFL), Garantisektionen, fra EF-finansiering, EFT L 170 af 29.6.2002.

(4) Kommissionens beslutning 2002/881/EF af 5. november 2002 (Grækenland og Italien).